CELEX: 32019R2197
Language: ro
Date: 2019-12-19 00:00:00
Title: Regulamentul (UE) 2019/2197 al Consiliului din 19 decembrie 2019 de modificare a Regulamentului (UE) nr. 1387/2013 de suspendare a taxelor vamale autonome prevăzute în Tariful vamal comun pentru anumite produse agricole și industriale

27.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 335/1
               
            
         REGULAMENTUL (UE) 2019/2197 AL CONSILIULUI
         din 19 decembrie 2019
         de modificare a Regulamentului (UE) nr. 1387/2013 de suspendare a taxelor vamale autonome prevăzute în Tariful vamal comun pentru anumite produse agricole și industriale
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 31,
         având în vedere propunerea Comisiei Europene,
         întrucât:
         
                     (1)
                  
                  
                     Pentru a se asigura o aprovizionare suficientă și neîntreruptă cu anumite produse agricole și industriale care nu sunt disponibile în Uniune și pentru a se evita astfel perturbarea pieței produselor respective, taxele vamale prevăzute în Tariful vamal comun (TVC) pentru produsele respective au fost suspendate prin Regulamentul (UE) nr. 1387/2013 al Consiliului (1). Produsele respective pot fi importate în Uniune cu un nivel redus sau zero al taxelor.
                  
               
                     (2)
                  
                  
                     În cazul anumitor produse care nu figurează în anexa la Regulamentul (UE) nr. 1387/2013, producția din Uniune este inadecvată sau inexistentă. Prin urmare, este în interesul Uniunii să suspende integral taxele vamale prevăzute în TVC pentru produsele respective.
                  
               
                     (3)
                  
                  
                     În vederea promovării producției integrate de baterii în Uniune și în conformitate cu comunicarea Comisiei din 17 mai 2018 intitulată „Europa în mișcare – Mobilitate durabilă pentru Europa: sigură, conectată și curată”, ar trebui să se acorde o suspendare parțială a taxelor vamale prevăzute în TVC pentru anumite produse care nu sunt incluse în anexa la Regulamentul (UE) nr. 1387/2013. În plus, numai o suspendare parțială a taxelor vamale prevăzute în TVC ar trebui acordată pentru anumite produse care fac în prezent obiectul unor suspendări complete. Data stabilită pentru reexaminarea obligatorie a respectivelor suspendări ar trebui să fie 31 decembrie 2020, pentru a permite o revizuire promptă a acestora având în vedere evoluția sectorului bateriilor din Uniune.
                  
               
                     (4)
                  
                  
                     Se impune modificarea descrierii produselor pentru anumite suspendări de taxe vamale prevăzute în TVC, enumerate în anexa la Regulamentul (UE) nr. 1387/2013, pentru a se ține cont de evoluția tehnică a produselor și de tendințele economice ale pieței.
                  
               
                     (5)
                  
                  
                     S-a efectuat o revizuire pentru 334 de suspendări ale taxelor vamale prevăzute în TVC care figurează în anexa la Regulamentul (UE) nr. 1387/2013. Prin urmare, ar trebui stabilite date noi pentru următoarea reexaminare obligatorie a acestora.
                  
               
                     (6)
                  
                  
                     Pentru anumite suspendări de taxe vamale prevăzute în TVC care figurează în anexa la Regulamentul (UE) nr. 1387/2013, s-a modificat clasificarea produselor în Nomenclatura combinată (NC). Prin urmare, pentru suspendarea respectivelor produse ar trebui modificate codurile NC aplicabile și subpozițiile TARIC aplicabile.
                  
               
                     (7)
                  
                  
                     Menținerea suspendării taxelor vamale prevăzute în TVC pentru anumite produse care figurează în anexa la Regulamentul (UE) nr. 1387/2013 nu mai este în interesul Uniunii. Prin urmare, suspendările pentru respectivele produse ar trebui eliminate. În plus, în conformitate cu comunicarea Comisiei din 13 decembrie 2011 privind suspendările și contingentele tarifare autonome, din motive practice nu pot fi luate în considerare cererile pentru suspendările sau contingentele tarifare în cazul cărora cuantumul taxelor vamale nepercepute este estimat a fi mai mic de 15 000 EUR pe an. Reexaminarea obligatorie a suspendărilor existente a indicat faptul că importurile referitoare la 70 de produse enumerate în anexa la Regulamentul (UE) nr. 1387/2013 nu ating acel prag. Prin urmare, suspendările respective ar trebui eliminate. În plus, ar trebui eliminate alte trei suspendări, ca urmare a punerii în aplicare a acordului sub forma unei Declarații privind extinderea comerțului cu produse ale tehnologiei informației (2), care a redus la zero nivelul taxei pentru produsele în cauză.
                  
               
                     (8)
                  
                  
                     Este oportun să se creeze un număr de serie unic pentru fiecare suspendare de taxe vamale prevăzute în TVC enumerate în anexa la Regulamentul (UE) nr. 1387/2013 pentru a permite o mai bună identificare a respectivelor suspendări.
                  
               
                     (9)
                  
                  
                     Din motive de claritate, și având în vedere numărul de modificări care urmează să fie aduse, anexa la Regulamentul (UE) nr. 1387/2013 ar trebui înlocuită.
                  
               
                     (10)
                  
                  
                     Prin urmare, Regulamentul (UE) nr. 1387/2013 ar trebui modificat în consecință.
                  
               
                     (11)
                  
                  
                     Pentru a se evita orice întrerupere a aplicării sistemului de suspendări autonome și a respecta orientările stabilite prin comunicarea Comisiei din 13 decembrie 2011 privind suspendările și contingentele tarifare autonome, modificările prevăzute în prezentul regulament referitoare la suspendările tarifare pentru produsele în cauză ar trebui să se aplice de la 1 ianuarie 2020. Prin urmare, prezentul regulament ar trebui să intre în vigoare în regim de urgență,
                  
               ADOPTĂ PREZENTUL REGULAMENT:
         
            Articolul 1
            Anexa la Regulamentul (UE) nr. 1387/2013 se înlocuiește cu textul prevăzut în anexa la prezentul regulament.
         
         
            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 19 decembrie 2019.
            
               
                  Pentru Consiliu
               
               
                  Președintele
               
               K. MIKKONEN
            
         
         
            (1)  Regulamentul (UE) nr. 1387/2013 al Consiliului din 17 decembrie 2013 de suspendare a taxelor vamale autonome prevăzute în Tariful vamal comun pentru anumite produse agricole și industriale și de abrogare a Regulamentului (UE) nr. 1344/2011 (JO L 354, 28.12.2013, p. 201).
         
            (2)  JO L 161, 18.6.2016, p. 4.